KIRJALLINEN KYSYMYS E-3886/02

esittäjä(t): Ioannis Marínos (PPE-DE) komissiolle

(13. tammikuuta 2003)

Aihe: EU:n erillisvirastot

Euroopan unioni on luonut erillisvirastoja useisiin jäsenvaltioihinsa ja suunnittelee uusien virastojen perustamista. Monet virastoista eivät kuitenkaan toimi erityisen tehokkaasti huolimatta suurista toimintakustannuksista (palkat, viestinnästä ja käännöksistä aiheutuvat menot jne.), ja EU on investoinut miljoonia euroja virastojen sijoittamiseen erittäin nykyaikaisiin tiloihin.

Euroopan huumausaineiden ja niiden väärinkäytön seurantakeskus, jonka toimipaikka on Lissabon, julkaisi vastikään EU:n ja Norjan huumausainetilannetta koskevan vuoden 2002 erinomaisen vuosiraportin, joka sisältää valtavasti tietoa asiasta ja joka on julkaistu myös kreikaksi. Muut virastot, kuten Euroopan ympäristökeskus, jonka toimipaikka on Kööpenhamina, ja Thessalonikissa toimiva Euroopan ammatillisen koulutuksen kehittämiskeskus (Cedefop) eivät kuitenkaan ole tunnettuja erityisestä aktiivisuudestaan toimialallaan, ja ne ovat edelleen varsin tuntemattomia jopa niiden jäsenvaltioiden kansalaisille, joissa ne toimivat.

Mainittakoon, että Torinossa toimivan Euroopan koulutussäätiön (ETF) toimialana on ammatillinen koulutus (joka on myös Cedefopin toimiala) ja sen kohdealueena ovat Keski- ja Itä-Euroopan maat, jotka kuitenkin lähiaikoina liittyvät Euroopan unionin jäseniksi. Näin ollen ja

kun otetaan huomioon, että Cedefop ei näytä tuottavan toimintaa, joka johtaisi sen aseman samoin kuin sen sijaintipaikan Thessalonikin esiin tuomiseen, voiko komissio tutkia mahdollisuutta sulauttaa yhteen Cedefop ja ETF toimipaikkanaan Thessaloniki? Onko komissio tyytyväinen Cedefopin toimintaan?

Miten kyseisestä keskuksesta saataisiin nykyistä tuottavampi siten, että se edistäisi ammatillisen koulutuksen kehittämistä EU:ssa ja keskuksen toimivaltiossa Kreikassa maassa, jossa vallitsee erityisesti nuorten ja naisten suuri työttömyys ja joka pyrkii jatkuvasti tukemaan keskuksen toimintaa?

Viviane Redingin komission puolesta antama vastaus

(25. helmikuuta 2003)

Komissio käynnisti marraskuussa 2000 ulkoisen arvioinnin, jonka kohteena oli Euroopan ammatillisen koulutuksen kehittämiskeskus (Cedefop). Arviointi antaa kattavan kuvan keskuksen toiminnasta viimeksi tehdyn arvioinnin (1995) jälkeen. Keskuksen palveluja ja tuotteita koskevat arviointitulokset ja -päätelmät edustavat 550 ulkopuolisen sidosryhmän (muun muassa parlamentin, komission, virkamiesten ja työmarkkinaosapuolten edustajien) näkemyksiä. Arviointikertomuksessa annetaan kaiken kaikkiaan myönteinen lausunto keskuksen vuoden 1995 jälkeisen toiminnan vaikuttavuudesta ja tehokkuudesta ja korostetaan, että Cedefop tekee Euroopassa merkittävää työtä ammatillisen koulutuksen edistämisen ja kehittämisen alalla.

Cedefop toimii Kreikassa ja muualla Euroopassa aktiivisesti antamalla ammatillisen koulutuksen kehittymistä koskevaa informaatiota päätöksentekijöille, tutkijoille ja alan ammattilaisille. Cedefop käyttää seuraavia tiedotuskanavia: keskuksen European Training Village (ETV) -verkkosivut osoitteessa http://www.trainingvillage.gr/, Cedefopin yleinen sivusto http://www.cedefop.eu.int (myös kreikan kielellä), kausijulkaisut sekä muut julkaisut. Keskuksen antamien tietojen mukaan ETV:n sivuilla on nykyisin noin 30 000 rekisteröityä käyttäjää (yli 2 100 Kreikasta, mikä on neljänneksi suurin käyttäjäluku), ja päivää kohti on keskimäärin 38 000 osumaa ja 930 istuntoa. Vuonna 2002 keskus jakoi noin 12 500 kappaletta erityisiin toimeksiantoihin perustuvia julkaisuja sekä monia muita julkaisuja konferensseissa ja näyttelyissä. Lisäksi Cedefop vaihtaa tietoja ja hoitaa yhteydenpitoa konferenssien, seminaarien ja verkostojen kautta; näihin Thessalonikissa pidettyihin tilaisuuksiin osallistuu vuosittain yli 1 000 henkilöä kaikkialta Euroopasta. Cedefopissa käy vierailijoita Kreikasta, ja keskus on toiminut isäntänä monenlaisille vierailijaryhmille, joissa on ollut osallistujia ministereistä opiskelijoihin asti. Lisäksi keskus valmistelee nykyisin yhteistyössä joidenkin ministeriöiden kanssa tilaisuuksia, jotka on määrä järjestää Kreikan puheenjohtajuuskaudella. Kolme näistä tilaisuuksista pidetään Cedefopin tiloissa Thessalonikissa.

Cedefop ja Euroopan koulutussäätiö tekevät aktiivisesti yhteistyötä, ja ne sopivat vuonna 2001 yhteistyöpuitteista, joiden avulla on määrä helpottaa ehdokasmaiden siirtymistä unioniin. Mitä tulee näiden virastojen yhdistämiseen sekä niiden tavoitteisiin ja tehtäviin, komissio pyytää arvoisaa parlamentin jäsentä tutustumaan vastaukseen, jonka komissio antoi Stavros Xarchakosin kirjalliseen kysymykseen P-0623/01(1).

(1) EYVL L 261 E, 18.9.2001.